Amazon se Afrika-hoofkantoor in SA goedgekeurFoto bloot ter illustrasie. (Foto: Bryan Angelo/Unsplash) Die Amerikaanse multinasionale e-handelsmaatskappy Amazon is eindelik die groen lig gegee om voort te gaan met sy multimiljoen dollar projek om sy Afrika-hoofkantoor in Suid-Afrika te vestig. Amazon kry al geruime tyd die wind van voor van ŉ Khoisan-groep oor dié kantoor wat hy in Kaapstad wil vestig. Die hooggeregshof in Kaapstad het egter Dinsdag beslis dat Amazon kan voortgaan met die projek, aangesien ŉ verteenwoordiger van verskeie groepe wat die konstruksie teenstaan “die sienings van sommige inheemse leiers wanvoorgestel het sonder om met hulle te konsulteer”. Groepe wat die ontwikkeling teenstaan, het Woensdag gesê hulle is “diep teleurgesteld” oor die beslissing. “Ons glo nie dat die feite wat voor die hof gebring is, die hof in staat gestel het om ŉ regverdige besluit te neem nie,” het ŉ aantal groepe wat die inheemse groepe verteenwoordig in ŉ verklaring gesê. Konstruksie van ŉ sake- en residensiële kompleks van nege verdiepings op ŉ terrein wat deur Amazon besit word, is verlede jaar vir die eerste keer deur die stad se owerhede goedgekeur. Die konstruksie aan die kompleks, wat Amazon R4 miljard (oftewel $225 miljoen) uit die sak gaan jaag, is egter in Maart vanjaar opgeskort nadat inheemse mense met regstappe begin het. Sogenaamde verteenwoordigers van die Khoisan voer aan dat die beplande ontwikkeling op ŉ slagveld is waar hul voorouers in 1510 teen Portugese koloniseerders oorlog gevoer het. Die terrein was voorheen ŉ gholfbaan, maar Amazon beplan om sy nuwe hoofkwartier daarop te bou. Die hoofkwartier sal ŉ totale vloeroppervlakte van 70 000 vierkante meter hê – dit is gelykstaande aan byna tien sokkervelde. Die projek sal boonop duisende werkgeleenthede tot gevolg hê. Hoewel talle groepe steeds ongelukkig is oor die ontwikkeling het ŉ aantal Khoisan-groepe reeds toegegee tot die projek nadat ontwikkelaars ingestem het om ŉ erfenis-, kultuur- en mediasentrum te bou wat slegs deur inheemse groepe bedryf sal word.